जय अग्निहोत्री (सलमान खान) एक पूर्व सैन्‍य अफसर है, जो अब गैराज चलाता है. जय जरूरतमंद की मदद के लिए हमेशा आगे रहता है. परिवार में उसकी मां है, एक बड़ी बहन (तब्बू) है. जीजा हैं, छोटा नटखट भांजा है और साथ ही कुछ दोस्‍त. सब अच्‍छा चल रहा होता है, लेकिन लोगों के लिए अच्‍छा करते-करते वह गुंडों से उलझता रहता है और इसी उलझन की आंच एक दिन उसके परिवार तक पहुंच जाती है. अब लड़ाई बराबरी की है, क्‍योंकि एक तरफ सुलझा, ताकतवर लेकिन गुस्‍सैल जय है तो दूसरी ओर प्रदेश के गृह मंत्री दशरथ सिंह (डैनी). आगे बढ़ती कहानी जय को दशरथ सिंह के सामने हाथ जोड़ने पर मजबूर कर देती है, लेकिन क्‍या जय माफी मांगता है या फिर अपने उसूल और परिवार के लिए जान की बाजी लगाता है. जय के संदेश का क्‍या, जिससे वह समाज में बदलाव लाना चाहता है. उसे विश्‍वास है कि एक आदमी भी समाज मे परिवर्तन ला सकता है तो क्‍या जय अपने इस मकसद में कामयाब हो पाता है...यकीनन इन सभी सवालों के जवाब आपको जय अग्निहोत्री ही दे सकता है.